অব্যাহত সীমান্ত জট! ফের BSF-কে কাঁটাতার দিতে বাধা BGB-র

মালদা: ভারত-বাংলাদেশ সীমান্ত (India-bangladesh Border) নিয়ে ক্রমশ বাড়ছে উদ্বেগ। ইতিমধ্যে মঙ্গলবার বিএসএফ-কে (BSF) সীমান্তে কাঁটাতার দিতে বাধা দেওয়ার ঘটনা নিয়ে তোলপাড় শুরু হয়েছে। এই পরিস্থিতির মাঝেই বুধবার দুপুরে ফের বিএসএফকে কাঁটাতার দিতে বাধা দিল বিজিবি (BGB)। এই ঘটনা ফের নিয়ে উত্তেজনা ছড়াল মালদহ (Malda) জেলার বৈষ্ণবনগর থানা এলাকার শুকদেবপুর বিওপির অন্তর্গত ভারত বাংলাদেশ সীমান্তে।

উল্লেখ্য, গত তিন দিন ধরে সীমান্ত এলাকায় উত্তেজনা চলছে। স্থানীয় বাসিন্দারা জানাচ্ছেন, ওপারে বিজিবি বাহিনী ইচ্ছাকৃতভাবে বাধা প্রদান করে সমস্যা তৈরি করতে চাইছে। ভারত নিজের জমিতে কাঁটাতার দিচ্ছে, তারপরও বাধা কেন, সেই প্রশ্ন তুলছেন স্থানীয়রা।

আরও পড়ুন: দেশের মাটি পুনরুদ্ধার করেছে বাংলাদেশ? মুখ খুলল BSF

স্থানীয়দের দাবি, ১০০মিটার এলাকায় কাঁটাতার না থাকার সুবাদে ওপারের বাসিন্দারা বিএসএফের নজর এড়িয়ে প্রায়‌ই এপারে চলে আসছে। এলাকায় চুরির ঘটনাও বাড়ছে। এছাড়াও রাতারাতি ফসলি জমি থেকে উধাও হয়ে যাচ্ছে পাকা ফসল। পাশাপাশি, বাংলাদেশিরা অবৈধভাবে অনুপ্রবেশ করে ভারতের বিভিন্ন প্রান্তে ছড়িয়ে পড়ছে বলে অভিযোগ। এছাড়াও ওপারে রোহিঙ্গারা এপারে অনুপ্রবেশের চেষ্টা করছে বলেও দাবি করছেন স্থানীয়রা।

এই সমস্ত বিষয় থেকে রেহাই পেতে কাঁটাতারই একমাত্র সমাধান। সুত্র মারফত জানা যাচ্ছে, এই বিষয়ে আলোচনার জন্য আজ সন্ধ্যায় মহদীপুরে বিএসএফের সঙ্গে বিজিবি আধিকারিকদের একটি উচ্চ পর্যায়ের বৈঠক চলছে।